
הודעה לעיתונות
יו"ר ועדת המשנה לח"צ ח"כ גואטה על העסקת נהגי אוטובוס באמצעות חברות כ"א: חייבים לגדוע את התופעה כדי לשקם את הענף
[bookmark: _GoBack]ועדת המשנה לתחבורה ציבורית, בראשות ח"כ ששון גואטה, קיימה הבוקר דיון לבחינת סוגיית העסקת עובדי קבלן כנהגים בתחבורה הציבורית. בדיון עלו טענות על כך שכתוצאה מהפגיעה במעמד הנהגים והמחסור בנהגים ישנה העסקה של נהגים דרך חברות כוח אדם, שמשלמות במזומן. היו"ר גואטה אמר כי יש חשש שמדובר בחברות כוח אדם שמלבינות כספים, וציין כי חייבים למגר את התופעה כדי לשקף את הענף.
סגן מנהל רשות התח"צ, דוד יוסף, אמר כי אתמול נשלח מכתב לכל המפעילים המזכיר להם לעבוד לפי ההסכמים, ולהעסיק נהגים רק בהעסקה ישירה. הוא הוסיף כי למשרד נועד על התופעה לפני מספר שבועות, והוא מתנגד לה ומתכוון לטפל בה. 
יו"ר ארגון נהגי התחבורה הציבורית, ישראל גנון, אמר כי נהגים בהעסקה ישירה עוברים הכשרות והשתלמויות ונתונים תחת פיקוח ובקרה, ואופי העסקה דרך חברות כוח אדם נעשה ללא הכשרה וביקורת, והדבר פוגע במעמד הנהג. יו"ר חברת קווים, אריק סיני, ציין כי שורש הבעיה הוא המחסור בנהגים, ואמר כי מתוך 117 אלף נסיעות יומיות 1.5% לא מתבצע, והמשמעות היא נוסעים שנשארים בתחנה. "המפעילים עושים לילות כימים לגייס נהגים חדשים ולא מצליחים", אמר. לדבריו, אין פער בשכר המשולם וכנראה שנהגי חברות הקבלן מעדיפים לעבוד במזומן והמחסור הוא בעיקר באזורים מוכי אלימות ולכן מגיעים לפתרונות של עובדי קבלן.
מנהל איגוד התחבורה בהסתדרות, אורי מתוקי, אמר כי מדובר בנהגים שנמצאים בחופשת מחלה או תאונת עבודה, ועוברים לעבוד בשחור. הוא הוסיף כי כדי לטפל בתופעה צריך תהליך כולל של שיפור מעמד הנהג, העלאת שכר, שיפור שעות העבודה ותנאי העבודה. 
מנכ"ל אלקטרה אפיקים, יהודה הכהן, אמר כי אף אחד לא רוצה להעסיק דרך חברות קבלן, וצריך לתת לחברות זמן לצמצם את התופעה., באופן שלא יפגע ברמת השירות לנוסעים. סמנכ"לית אגד, עו"ד חגית הורוביץ, אמרה כי מדובר בנהגים שעובדים בשחור, והועבר דיווח לרשות המסים ולרשות להלבנת הון. נציג האוצר, אלחנן בן דהן, אמר כי העסקה באמצעות קבלני כ"א זאת תופעה פסולה, פגיעה בנהג וחשש לאבדן הכנסות למדינה והאוצר פועל לטפל בתופעה.
ראש ענף תחבורה בכוח לעובדים, תמר זילברשטיין, אמרה כי "עם גאווה לא הולכים למכולת, היא נבנית מתחושה של כבוד. הבעיה היא לא מחסור בנהגים, יש 60 אלף מחזיקי רישיונות, הבעיה היא שמאפשרים דרדור של התנאים. אם יהיה טיפול מקיף, העלאת שכר, יצירת ותק ענפי ועוד אז אפשר יהיה להחזיר את אותם נהגים".
היו"ר גואטה הביע חשש שהתשלומים במזומן הם דרך להלבין כסף שחור של קלבני כ"א והזהיר: "מדובר בארגוני פשיעה. זאת תופעה שצריך לחתוך אותה. כדי שנצליח לשקם את הענף חייבים לגדוע אותה באפס סובלנות והגברת אכיפה".
ח"כ גואטה סיכם את הדיון ואמר כי יקיים ישיבת מעקב אחר הנושא, וקרא לכל הצדדים לשבת יחד על תכנית עבודה לטיפול בתופעה. הוא ביקש דיווח על הנתונים אודות התופעה וקרא למפעילי התחבורה הציבורית להציג למשרד התחבורה הצעות מעשיות, ולמשרד התחבורה לאפשר למפעילים זמן מספיק ליישום. עוד הוא ביקש להבין מה עושה רשות המסים בעניין, וסיכם כי הוא מקווה שבדיון הבא יוצגו הפתרונות. 

